પાટીદાર અનામત આંદોલન સમિતિના કન્વીનર અલ્પેશ કથીરિયા ઉપર સોમવારે મોડી સાંજે હુમલો કરાયો હતો. નાના વરાછા સ્થિત તેમના નિવાસસ્થાનની બહાર જ પાંચ યુવાનોએ હુમલો કર્યો હતો. મોડી સાંજે બનેલી આ ઘટનામાં તું પાટીદારોનો ડોન બની ગયો છો તેમ કહી હુમલો કરવામાં આવ્યો હતો. ડસ્ટર ગાડીમાં પાંચ યુવાનો અલ્પેશ કથિરીયાના ઘર નજીક પહોંચી ગયા હતા. ત્યાંથી એક યુવાને ફોન કરી અલ્પેશને તારું કામ છે તેમ કહી ઘરની બહાર બોલાવ્યો હતો. જેવો અલ્પેશ ઘરની બહાર આવ્યો કે તુંરત જ તેમના મોઢા પર ફેંટ મારી દીધી હતી. અલ્પેશ કથીરિયાએ ભાગવાનો પ્રયાસ કર્યો તો પાંચમાંથી એક યુવાને ચપ્પુ મારી દીધું હતું. જોકે, ચપ્પુના કારણે સામાન્ય ઇજા થઈ હતી. આ હુમલાખોરોમાં અભી જીરાવાળા અને દત્તો કચ્છીના નામ ખુલ્યા હતાં.